Ne fraudulentorum tergiversatione quæ firma debent esse adnullari valeant vel depravari, majorum consilio visum est quæ voluerunt durare litterarum tradere memoriæ. Quorum auctoritatem secuti, nos sancti Johannis canonici notum esse volumus tam futuris quam presentibus monachos sancti Benedicti Hermentarvillæ decimationem quæ ad eos pertinebat ad nominatam modiationem nobis concessisse per manum Gaufridi Carnotensis episcopi et regis Francorum Ludovici, quorum scripta et munimenta super hoc. Nos itaque eis septem modios annonæ singulis annis persolvemus, tres de frumento, quatuor de avena, Carnotensis mensure, ita ut, si opus fuerit, usque ad natale Domini eandem annonam penes nos habebimus et sicut nostram custodiemus. Hoc quoque monachi addiderunt quod in eadem villa numquam æcclesiam faciemus. De minutis vero decimis sic statutum est ut lanam et cœtera in agnis et vitulis aliisque hujusmodi monachi habebunt, excepto quod de proprietate nostra decimam non habebunt. Si qui vero de rusticis eam decimam, sicut predictum est, quæ ad monachos pertinebit retinere vel defraudare voluerint, nos eis super hoc justiciam de rusticis faciemus. Additum quoque est ut neque servum neque aliquem hominem de terra sancti Benedicti ad manendum in terram Hermentarvillæ ullatenus suscipiamus; si vero aliquo modo evenerit, ubi clamorem de eo a monachis audiemus, eum a nobis expellemus. De his igitur pactionibus si aliquando exire voluerimus et per manum Carnotensis episcopi monachis justiciam querentibus ipsi secundum verba hæc pactum hoc exequi noluerimus, monachi ad decimam Hermentarvillæ redibunt et eam possidebunt. Ad hæc ex parte nostra ab abbate sancti Benedicti et monachis quesitum est ut a majore Sainvillæ, qui in eadem decimatione feodum et quasdam consuetudines se habere dicebat, pacem nobis omnino confirmaret, ut sine ulla vexatione de cetero utrinque res pacifice remaneret; quod ab abbate et monachis et concessum est et confirmatum. Hæc ut firma et illibata in futurum permaneant inviolabili sanctione statuimus et ad confirmationis hujus permanens testimonium sigilli nostri impressione presens scriptum munimus et fratrum capituli nostri testimonio confirmamus. S. D. Stephani, abbatis. S. Hermanni, prioris. S. Haimonis, subprioris. S. Alberti, cantoris. S. Lamberti, sacerdotis. S. Fulcherii, sacerdotis. S. Raginaldi, sacerdotis. S. Bertranni, sacerdotis. S. Salomonis, sacerdotis. S. Teardi, sacerdotis. S. Gelduini, sacerdotis. S. Petri, sacerdotis. S. Hugonis, diaconi. S. Oelardi, diaconi. S. Phylippi, diaconi. S. Garini, subdiaconi. S. Ansoldi, subdiaconi. S. Droconi, subdiaconi.